Navnet Dekkedokken kommer fra skipsbyggmesteren Annanias Dekke som drev Georgernes Verft i 40 år. Det var på den tiden et av de største skipsverftene i landet med rundt 300 ansatte. Her ble det bygget skonnerter, brigger og barkskip, i tillegg til dampskip av tre. Overgangen til dampskip i 1870-årene førte likevel til nedgang i virksomheten. Dekkedokken avledes av en tørrdokk som ble oppført 1871 i samarbeid med Bergens Dokkompagni. Dokken ble utvidet flere ganger og leid ut til andre verft og verksteder. Enken og sønnen drev verftet videre etter at Dekke døde.